I en uge har Kirkens Korshær samlet ind til varmestuer og herberger, og for første gang er indsamlingen foregået digitalt på grund af coronavirus. Søndag kan organisationen så gøre resultatet op, og indtil videre er der indsamlet 130.000 kroner. - Pengene kommer til at gå til vores indsatser over hele landet – blandt andet i Aalborg og Brønderslev, siger Jonas Jakobsen, der er regionschef for Kirkens Korshær i Nord-, Midt og Vestjylland. Hjælpen skal være tæt på og individuel I varmestuerne kan hjemløse og socialt udsatte få mad, tørt tøj og en seng at sove i. Og så kan de møde mennesker, der gerne vil hjælpe med rådgivning og at skabe kontakt til systemet, hvis de har behov for det. - Som mennesker har vi alle brug for at blive mødt der, hvor vi er, og som dem, vi er. Derfor skal hjælpen være tæt på og individuel, og det kan Kirkens Korshærs forskellige tilbud gøre endnu mere med den støtte, vi får fra indsamlingen, siger chef for Kirkens Korshær, Helle Christiansen. De 130.000 kroner er mindre end forventet. Ved Kirkens Korshær gætter de på, at det skyldes, at indsamlingen udelukkende foregik over en hjemmeside og Facebook. Ifølge Vive fandt man i hjemløsetællingen 2019 i alt 6431 hjemløse personer. Langt størstedelen af de hjemløse er mænd. Mere end hver tredje hjemløse benyttede sig i 2019 af ophold på herberger og forsorgshjem.
Kirkens Korshær har indsamlet omkring 130.000 kroner ved en digital indsamling.